Universis presentes litteras inspecturis, frater Guillelmus, miseratione divina humilis abbas Cluniacensis, salutem in Domino. Noveritis quod cum domus de Brestiniaco tantis esset debitis obligata, quod vix poterat relevari, venerabiles et carissimi fratres nostri Hugo, prior de Lehuno, ac ejusdem loci conventus, de assensu et consilio venerabilis patris Hugonis, Dei gratia episcopi Lingonensis, tunc abbatis Cluniacensis, et de consilio majorum priorum de Francia, pro debitis dicte domus persolvendis, vendiderunt et in perpetuum concesserunt dilecto et fideli clerico nostro Petro de Sancto Ypolito quinquaginta libras Parisiensis monete annui redditus vel grangiam de Bergoignon pro pretio sexcentarum librarum Parisiensis monete. Nos vero predictam venditionem quondam factam, prout in litteris predictorum prioris et conventus de Lehuno plenius continetur, ratam habemus et acceptam, et nullo tempore per nos vel per interpositam personam contraveniemus, nec permittimus quod ipsi contra suarum tenorem veniant litterarum. In cujus rei testimonium presentibus litteris sigillum nostrum duximus apponendum. Datum Lugduni, anno Domini millesimo ducentesimo quadragesimo quinto, mense septembri.